Jacob Linder

Jacob Linder (født 1982) er professor i teoretisk fysikk ved Institutt for fysikk, NTNU.

Linders hovedinteresse innen forskning er kvantefysikken som oppstår i samspillet mellom materialer med ulike egenskaper, slik som magnetiske og superledende materialer. Han har blant annet bidratt til utviklingen av feltet superledende spinntronikk.

Linder er en av fire forskningsledere (primary investigators) ved QuSpin, et forskningssenter ved NTNU. Forskningsrådet utpekte i 2017 QuSpin som et senter for fremragende forskning (SFF) for perioden 2017–2027.

Utdannelse og karriere 
Linder ble utdannet sivilingeniør i fysikk og matematikk fra NTNU i 2005. Han skrev masteroppgave om astrofysikk.

Senere byttet han felt til kondenserte mediers fysikk, og oppnådde i 2009 graden ph.d. ved samme institusjon, med avhandlingen Quantum transport and proximity effects in unconventional superconducting hybrid systems.

I 2010 ble han ansatt som førsteamanuensis ved Institutt for fysikk, NTNU, og fra 2013 er han professor i fysikk, samme sted.

NTNU etablerte i 2014 et eget program for NTNU-forskere som har utmerket seg internasjonalt innenfor sine fagfelt: Stjerneprogrammet. Linder var én av forskerne som ble utvalgt til å delta i programmet i den første perioden (2014–2018).

Linder er også engasjert i formidling, og er fagansvarlig i Store norske leksikon. Per mai 2020 hadde han bidratt med mer enn 200 artikler innenfor sine ansvarsormråder: atom- og kjernefysikk; kvantefysikk; materialfysikk og optoelektronikk.

Publikasjoner (utvalg)

Priser og stipender (utvalg) 

 2009: Fakultetspris for beste doktorgrad, NTNU
 2010: Yaras Birkelandpris (fysikk)
 2010: Det Kongelige Norske Videnskabers Selskabs pris for yngre forskere
 2010: Pris for beste doktorgrad i grunnforskning, ExxonMobil
 2012: Outstanding Referee, APS (American Physical Society)
 2014: Stipend for Unge forskertalenter, Forskningsrådet, til sitt prosjekt Spin- and Valleytronics in Low-Dimensional Dirac Systems.

Referanser

Eksterne lenker 
 

Fysikere
Professorer ved NTNU